Imbokodo laat afrigter Delport kopkrap | Netwerk24
Imbokodo laat afrigter Delport kopkrap
Deur Marnus Kok 15 Desember 2019 18:04
Verslae, maar nie teen die planke nie. Die Suid-Afrikaanse vroue-sewesspan ná afloop van hul wedstryd Sondag teen Spanje by die Kaapstad-sewestoernooi. Foto: Gallo Images
Dit was presies die geval met Paul Delport, afrigter van die Suid-Afrikaanse vroue-sewesspan, nadat sy span nie een sege op die naweek se Kaapstad-sewestoernooi kon behaal nie.
Spanje het die Imbokodo, soos die nasionale span bekend staan, Sondag in die uitspeelwedstryd om die negende plek met 19-7 geklop. Suid-Afrika het ook al drie sy groepwedstryde verloor.
"Dit was 'n goeie wedstryd. Spanje het uitgegaan en goeie rugby teen 'n hoë intensiteit gespeel. Ek dink ons het ons skuldig gemaak aan basiese foute.
"Daar kan geen fout gevind word met die spelers se poging nie, ek dink ek moet teruggaan en introspeksie gaan hou.
"Die moeilikste ding vir my is dat dit die helfte van die tyd lyk asof hulle nie afgerig word nie. Miskien sal ek dinge op 'n ander manier moet doen," het 'n emosionele Delport ná die tyd gesê.
Paul Delport, afrigter van die Suid-Afrikaanse vroue-sewesspan. Foto: Gallo Images
Dit is seker te verstane dat hy gefrustreerd was. Daar was tye dat die Imbokodo goeie lopies teen die Spanjaarde ingekry het, maar dinge soos samespel het gelol. Wat dit seker vir die oningeligtes kan laat lyk dat die Imbokodo herderloos is.
Maar dit is seker nie te versmaai om 10de uit 12 spanne klaar te maak nie. Tog was daar veral hoop dat Suid-Afrika dalk vir Rusland in die groepwedstryde kon klop.
Dat Delport verantwoordelikheid aanvaar vir sy span se vertoning word verwelkom, maar vir die vrouespan om in Wêreldrugby se sewesreeks te speel, is nie kinderspeletjies nie.
Die Imbokodo neem slegs deel omdat Suid-Afrika die gasheer is, en is nie gewoond daaraan om teen spanne soos Nieu-Seeland en Fidji te speel nie. Hul gebrek aan ondervinding op dié vlak het uitgestaan, maar tog is hulle nie verneder nie.
Maar met die nodige langtermynplan en finansiering is daar geen rede hoekom die Imbokodo nie in die afsienbare toekoms net soos die Blitsbokke 'n huishoudelike naam in Suid-Afrika kan word nie.